text: December var umådelig kold - men
  27 december 2010 kl. 09.17
  Mildere vejr på vej.
  December 2010 har været kold. Så kold, at gennemsnitstemperaturen bliver på minus 3,7 grader.
  Det gør december 2010 til den næstkoldeste måned siden rekordåret 1981, da gennemsnitstemperaturen nåede ned på minus 4 grader.
  - Men i 2006 var gennemsnitstemperaturen 7 plusgrader, og det var helt vildt. Meget vildere, end det vejr vi har nu. Det var dengang tidligere miljøminister Svend Auken sagde, at man blot skulle kikke ud af vinduet, så kunne man se den globale opvarmning, siger Jens Ringgård Christensen, TV2 Vejret.
  Der er mildere vejr på vej i det nye år, lover Jens Ringgård Christiansen. På årets næstsidste dag torsdag stiger temperaturen langsomt i løbet af dagen.
  I de østlige egne vil temperaturerne ligge mellem 0 og 5 graders frost, mens de vestlige egne får mellem 0 og 5 graders varme, og det bliver lunest i Vestjylland.
  - Det bliver fortsat koldt tirsdag og onsdag, hvor der strømmer kold luft ned over Danmark. Til gengæld får vi solen at se begge dage, siger Jens Ringgård Christiansen.
  Nætter bliver fortsat kolde. I centrale dele af Jylland kan temperaturen komme helt ned på 20 graders frost.
  Årets sidste dag bliver ganske flot med sol især i de nordlige og østlige egne og temperaturer over frysepunktet.
  Om det også bliver flot og klart raketvejr er endnu en smule usikkert.
  